Vier vas ná vragmotors op snelweg brand‘n Vragmotor wat op die N3 aan die brand gesteek is. Foto: Twitter Vier vragmotorbestuurders is Sondag op die N3 in die Van Reenen-gebied in KwaZulu-Natal in hegtenis geneem nadat hulle hul vragmotors gebruik het om die snelweg in albei rigtings af te sper. Gedurende die betoging is twee vragmotors ook aan die brand gesteek. Kol. Thembeka Mbele, woordvoerder van die polisie, sê beamptes het vinnig gereageer en hulle na die toneel gehaas om die situasie te bestendig. “Die vier vragmotors wat gebruik is om die N3-Suid en -Noord af te sper, is deur die polisie geskut,” sê Mbele. Die protesoptrede het swaar verkeersopeenhopings veroorsaak en motoriste moes noodgedwonge van alternatiewe roetes gebruik maak. Die pad is vanoggend in die vroeë oggendure weer oopgestel. Die verdagtes, tussen 28 en 38 jaar oud, sal môre in die Ladysmith-landdroshof verskyn op aanklag van openbare geweld. Intussen het Blade Nzimande, minister van vervoer, die jongste protesoptrede deur vragmotorbestuurders ten sterkste veroordeel. Nzimande het Vrydag in Durban met die leierskap van die Suid-Afrikaanse vragmotorbedryf vergader om te luister na die uitdagings wat die sektor in die gesig staar. Vragmotorbestuurders neem sedert verlede jaar kort-kort aan betogings deel in protes teen die aanstel van buitelanders teen laer loontariewe. “Dit is jammer dat die [jongste] protesoptrede van die vragmotorbestuurders nie in ooreenstemming is met die ooreenkoms en gees van ons vergadering Vrydag nie,” het Nzimande gesê. “Dít is niks anders nie as onderhandelinge te kwader trou deur sommige van die leiers van die vragmotorbestuurders.” Die minister het gesê die partye het by die vergadering ooreengekom dat sy departement ŉ span op die been sal bring waarby ander departemente, waaronder binnelandse sake en arbeid, asook die bedingingsraad en verteenwoordigers van die bestuurders, betrek sal word. Nzimande het gesê die regering is vasbeslote om hom deur die relevante wetgewing te laat lei om dié probleem op te los wat tans die vragmotorbedryf kniehalter. Hy het bygevoeg die regering sal nie wetteloosheid, anargie en sabotasie deur vragmotorbestuurders duld nie.